**Sub bradul cu podoabe argintii**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Îți cânt o arie dintr-un concert

Compus în zori pe-o clapă de pian,

Când te-am văzut în pragul unui an

Pe ramul orizontului incert.

Îți cânt cu toamna frunzei ruginii,

În fiecare seară pe un ram,

Cu anotimpu-n care imploram

Să-mi luminezi și visele pustii.

Îți cânt colindul meu de sărbători,

În clipele când te aștept să vii,

Sub bradul cu podoabe argintii,

Să înflorești sub primele ninsori.

- De când eşti lângă mine niciun vis

Nu-i prea înalt şi nici prea îndrăzneţ,

Miracolul acesta n-are preţ,

S-ajung la el nu-mi trebuie permis.

Cântai o partitură dintr-un vers

Părea că-i imposibil de atins,

Dar azi pe pragul cerului a nins

Şi depărtarea dintre noi s-a şters.

Sub crengi de brad colindul îl ascult,

Mă ţii la piept... Visez? Afară-i ger,

La geam coboar-un înger, mesager,

Să te aducă-aici... Îi cer prea mult?

Ioan Grigoraș Liliana Trif